Euroopa Liidu Teataja L 289 , 16/11/2000 Lk 0008 - 0010



Komisjoni määrus (EÜ) nr 2508/2000, 15. november 2000, milles sätestatakse nõukogu määruse (EÜ) nr 104/2000 üksikasjalikud rakenduseeskirjad kalandussektori tegevuskavade kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 9 lõiget 5 ja artikli 10 lõiget 4, ning arvestades järgmist: (1) Määrusega (EÜ) nr 104/2000 nõutakse, et tootjaorganisatsioonid esitaksid iga kalandusaasta alguses oma liikmete tarnete planeerimiseks ja eelreguleerimiseks tegevuskava. (2) Et tootjaorganisatsioonid saaksid oma kohustusi täita, tuleb määratleda tegevuskava sisu. Seetõttu on vaja sätestada, mida peab sisaldama nii kalanduse kui akvakultuuridega tegelevate tootjaorganisatsioonide turundusstrateegia, püügiplaan ja tootmisplaan. (3) Tootjaorganisatsioonid peavad tegevuskava täitmise tagamiseks kindlustama sisedistsipliini. Sanktsioonid peavad olema rikkumisega proportsionaalsed ning nendest tuleb liikmetele ette teatada. (4) Tegevuskavade tõhusa toimimise tagamiseks tuleks kehtestada ajakava, millal tootjaorganisatsioonid tegevuskavad esitavad ja pädevad asutused need kinnitavad. (5) Tootjaorganisatsioonidele tuleks teha ettemakseid, et nad saaksid katta osa tegevuskavade koostamise käigus tehtud rahalistest kulutustest. (6) On kohane sätestada, et kalandusaasta lõpus esitataks tegevuskava rakendamise kohta aruanne, et tootjaorganisatsioon saaks hinnata oma kava tõhusust ning riigiasutused saaksid teha kindlaks, kas tuleks anda rahalist hüvitist. (7) Käesolevas määruses sätestatud meetmed on kooskõlas kalandustooteturu korralduskomitee arvamusega, ON VASTU VÕTNUD KÄESOLEVA MÄÄRUSE: I PEATÜKK Kalanduse tootjaorganisatsioonide turundusstrateegia ja püügiplaan Artikkel 1 Määruse (EÜ) nr 104/2000 I ja IV lisas nimetatud liikide sama määruse artikli 9 lõike 1 punktis a osutatud turundusstrateegia sisaldab järgmist teavet: a) tootjaorganisatsiooni registreeritud liikmete arv kalandusaasta esimesel päeval, nagu see on määratletud käesoleva määruse artikli 9 lõikes 1; b) tootjaorganisatsiooni kuuluvate kalalaevade arv ja tüüp kalandusaasta esimesel päeval; c) toodangu maht ja sekkumistegevus liikide kaupa eelmisel kalandusaastal; d) tootjaorganisatsiooni kogukäive eelmisel kalandusaastal; e) tootjaorganisatsioonile eraldatud kvoot liikide kaupa; f) enampakkumise teel või teisiti müüdud kala osatähtsus eelmisel kalandusaastal; g) tootjaorganisatsiooni või selle liikmete kaudu realiseeritava toodangu kvaliteedi parandamise või säilitamise strateegia; h) vabatahtlik tootemärgistus või muud müügiedendustegevused; i) kavandatavad uued turustusvõimalused või muud ärivõimalused. Artikkel 2 1. Tootjaorganisatsiooni lossitud kogusaagi märkimisväärne osa on liigid, mis: a) moodustavad eelmisel kalandusaastal vähemalt 5 % tootjaorganisatsiooni kogutoodangu mahust või nende liikide väärtusest, mille suhtes kohaldatakse püügikvoote vastavalt nõukogu määruse (EMÜ) nr 3760/92 [2] artikli 8 lõikele 4; või b) moodustavad eelmisel kalandusaastal vähemalt 10 % tootjaorganisatsiooni kogutoodangu mahust või nende liikide väärtusest, mille suhtes ei kohaldata punktis a osutatud püügikvoote. 2. Määruse (EÜ) nr 104/2000 artikli 9 lõike 1 punktis b osutatud liikide puhul, mis vastavad käesoleva artikli lõike 1 tingimustele, on püügiplaanis esitatud kogu kalandusaastat hõlmav esialgne tarnegraafik, mille aluseks on turu hooajasuundumused (hind, toodang ja nõudlus). 3. Püügiplaani võib lihtsustada, kui turul ei esine raskusi, eriti kõrvaldamisi. 4. Kui liikmesriigis on koostatud püügiplaanid muul kui tootjaorganisatsiooni tasandil, võivad tootjaorganisatsioonid viidata nendele plaanidele. Kuid nende plaanide olemasolu ei vabasta tootjaorganisatsiooni kohustusest kavandada edasisi meetmeid, mis reguleerivad liikmete tarneid artiklis 5 osutatu kohaselt. II PEATÜKK Akvakultuuri tootjaorganisatsioonide turundusstrateegia ja toodanguplaan Artikkel 3 Määruse (EÜ) nr 104/2000 V lisas nimetatud liikide sama määruse artikli 9 lõike 1 punktis a osutatud turundusstrateegia sisaldab järgmist teavet: a) tootjaorganisatsiooni registreeritud liikmete arv kalandusaasta esimesel päeval, nagu see on määratletud käesoleva määruse artikli 9 lõikes 1; b) eelmisel kalandusaastal püütud liikide koguhulk; c) kõnealuste liikide keskmine müügihind eelmisel kalandusaastal; d) tootjaorganisatsiooni kogukäive eelmisel kalandusaastal; e) kasvatusmeetod; f) tootmise ja müügi tipphooajad; g) tootjaorganisatsiooni või selle liikmete kaudu realiseeritava toodangu kvaliteedi parandamise või säilitamise strateegia; h) vabatahtlik tootemärgistus või muud müügiedendustegevused; i) hinnang turule koos kavandatavate uute turustusvõimaluste või muude ärivõimalustega. Artikkel 4 Määruse (EÜ) nr 104/2000 artikli 9 lõike 1 punktis b osutatud tootmisplaanis esitatakse kalandusaasta esialgne tarnegraafik, mille aluseks on turu hooajalised tootmistegurid ja eeldatavad turusuundumused. III PEATÜKK Määruse (EÜ) nr 104/2000 I, IV ja V lisas nimetatud liikide suhtes kohaldatavad meetmed Artikkel 5 Määruse (EÜ) nr 104/2000 artikli 9 lõikes 1 osutatud tegevuskavas esitatakse eelmistel kalandusaastatel kogetud mis tahes tavapäraste turul tekkivate raskuste põhjused ning määratletakse tarnete kohandamiseks ennetavad meetmed. Artikkel 6 1. Tootjaorganisatsioon astub kõik vajalikud sammud ja püüab olukorda parandada, kui turutingimused muutuvad selliseks, et: a) mis tahes kuul müüki pandud koguste kõrvaldamisprotsent kasvab viis protsenti, võrreldes eelmise kolme kuu keskmise kõrvaldamisprotsendiga; või b) ilmnevad mis tahes muud tõsised turul tekkivad raskused. Määruse (EÜ) nr 104/2000 artiklis 23 ja artikli 24 lõikes 4 osutatud ülekandetoetuse saamiseks turult kõrvaldatud tooteid ei arvestata kõrvaldatud toodeteks käesoleva lõike tähenduses. 2. Tootjaorganisatsioon teatab liikmesriigi pädevale asutusele kõikidest lõike 1 kohaselt võetud meetmetest. Tegevuskava ei ole vaja muuta, kui seda ei nõua liikmesriigi pädev asutus. Artikkel 7 Tootjaorganisatsioon kehtestab määruse (EÜ) nr 104/2000 artikli 9 lõike 1 punktis d osutatud sanktsioonid ja teeb need teatavaks kõigile oma liikmetele. Sanktsioonid on rikkumisega proportsionaalsed. Artikkel 8 Määruse (EÜ) nr 104/2000 artikli 9 lõike 1 teises lõigus osutatud ettenägematud asjaolud on tootjaorganisatsiooni tegevusest sõltumatud sündmused, mis mõjutavad kõnealuste liikide turgu. IV PEATÜKK Menetluse aspektid Artikkel 9 1. Kalandusaasta kestab 12 kuud ja algab tavaliselt 1. jaanuaril, kui ei ole põhjendatud teine kehtivusaeg või alguskuupäev, mis on kokku lepitud liikmesriigi pädeva asutusega. 2. Tootjaorganisatsioon esitab oma tegevuskava seitsme nädala jooksul kalandusaasta algusest arvates. Tootjaorganisatsioon rakendab kava viivitamata. 3. Asjaomane liikmesriik kinnitab tegevuskava 12 nädala jooksul kalandusaasta algusest arvates. Kui liikmesriik soovib, et tootjaorganisatsioon teeks kavasse märkimisväärseid muudatusi, võib kinnitamisgraafikut pikendada kahe nädala võrra. Artikkel 10 Kui asjaomane liikmesriik on tegevuskava kinnitanud, võib ta hiljemalt nelja kuu möödumisel kalandusaasta algusest teha määruse (EÜ) nr 104/2000 artikli 10 lõike 1 alusel ettemakse, mis on 50 % tootjaorganisatsioonile antavast hüvitisest, tingimusel et tootjaorganisatsioon on esitanud tagatise, mis on vähemalt 105 % ettemaksest. Artikkel 11 1. Määruse (EÜ) nr 104/2000 artikli 10 lõike 2 punktis a osutatud toetuse arvutamiseks kasutatav laevade arv on kalandusaasta esimesel päeval tootjaorganisatsiooni kuuluvate laevade koguarv. 2. Määruse (EÜ) nr 104/2000 artikli 10 lõike 2 punktis b osutatud toetuse arvutamiseks kasutatav tootjaorganisatsiooni representatiivsus määratakse kindlaks selle kalandusaasta andmete alusel, mis eelneb koostatud tegevuskava kalandusaastale. 3. Määruse (EÜ) nr 104/2000 artikli 10 lõikes 1 ja VII lisas osutatud viieaastane ajavahemik võrdub käesoleva määruse artikli 9 lõikes 1 määratletud viie kalandusaastaga. Artikkel 12 Tootjaorganisatsioon koostab oma tegevuse kohta aruande ja saadab selle liikmesriigi pädevale asutusele seitsme nädala jooksul kalandusaasta lõpust arvates. Aruanne peab sisaldama järgmist teavet: a) tegevuskavaga hõlmatud liikide turuaruanne, milles keskendutakse aasta jooksul kogetud turul tekkivatele mis tahes raskustele, raskustest ülesaamiseks võetud meetmetele, näiteks nendele, mida nõutakse artiklis 6, ning esitatakse sanktsioonid ja põhjused, miks tootjaorganisatsioon ei ole suutnud neist raskustest üle saada, kui see on asjakohane; b) tootjaorganisatsiooni kava rakendamise eeskirjad esimesel kalandusaastal ja eeskirjade edasised muudatused; c) tootjaorganisatsiooni kehtestatud sanktsioonid vastavalt artiklile 7. Artikkel 13 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Seda kohaldatakse alates 1. jaanuarist 2001. Käesolev määrus on tervikuna siduv ja vahetult kohaldatav kõikides liikmesriikides. Brüssel, 15. november 2000 Komisjoni nimel komisjoni liige Franz Fischler [1] EÜT L 17, 21.1.2000, lk 22. [2] EÜT L 389, 31.12.1992, lk 1. --------------------------------------------------